KIRJALLINEN KYSYMYS E-2903/02 esittäjä(t): Benedetto Della Vedova (NI) komissiolle. Neuvoston direktiivin 79/409/ETY (annettu 2. huhtikuuta 1979) rikkominen Italiassa Veneton alueen lailla nro 7 (annettu 14. maaliskuuta 2002).



Virallinen lehti nro 110 E , 08/05/2003 s. 0122 - 0123



KIRJALLINEN KYSYMYS E-2903/02 esittäjä(t): Benedetto Della Vedova (NI) komissiolle (16. lokakuuta 2002) Aihe: Neuvoston direktiivin 79/409/ETY (annettu 2. huhtikuuta 1979) rikkominen Italiassa Veneton alueen lailla nro 7 (annettu 14. maaliskuuta 2002) Veneton alue on päättänyt sallia 14. maaliskuuta 2002 annetun alueellisen lain nro 7 nojalla metsästyskausilla 2002/2003 ja 2003/2004 direktiivin 79/409/ETY(1) nojalla suojeltujen seuraavien luonnonvaraisten lintujen pyydystyksen syyskuun 15. päivästä joulukuun 31. päivään: Passer italiae, Passer montanus, Sturnus vulgaris, Streptopelia decaocto ja Phalacrocorax carbo. Kullakin linnustajalla on oikeus tappaa näitä lajeja 20 lintua päivässä ja enintään 100 lintua vuodessa. Fringilla coelebs- ja Fringilla montifringilla -lajeja on oikeus pyydystää samana ajanjaksona viisi lintua päivässä ja korkeintaan 40 lintua vuodessa. Yhteisöjen tuomioistuimen mukaan(2) neuvoston direktiivin 97/409/ETY 9 artiklan 2 kohdassa vaaditaan, että hallintoviranomainen päättää saman direktiivin 9 artiklan 1 kohdan soveltamisalaan kuuluvissa tapauksissa, täyttyvätkö ko. kohdan edellytykset sekä missä paikassa ja minkä lintujen pyydystäminen poikkeuksellisesti sallitaan. Mainitun direktiivin 9 artiklan 2 kohdan nojalla valtuutetun viranomaisen on lisäksi tutkittava, onko muuta tyydyttävää keinoa, jonka avulla voidaan ratkaista kyseinen konkreettinen ongelma, ilman että tarvitaan valtuutusta poikkeukseen. Sen sijaan kyseinen poikkeus ei ole hallintoviranomaisen etukäteen tavanomaisen hallintomenettelyn kautta vahvistama, vaan se tehtiin suoraan alueellisella lailla nro 7/2002. Direktiivissä vaadittujen olosuhteiden olemassaolo siis vahvistettiin kumoamattomaksi lailliseksi totuudeksi. Fringilla coelebs- ja Fringilla montifringilla -lajien kohdalla poikkeuspyydystäminen ei näin ollen ollut perusteltua, mikä rikkoo törkeästi direktiivin 9 artiklan 1 kohdan c alakohtaa. Tämän alueellisen lain välityksellä Italian tasavalta ei siis noudata voimassa olevien perussopimusten sille asettamia velvoitteita, sillä on yhteisön oikeusjärjestyksen vastaista, että jäsenvaltio tai sen alueellinen viranomainen ei noudata yhteisön oikeutta ja hyväksyy lyhytaikaisia säädöksiä, joiden sisältö on olennaisella tavalla hallinnollinen. Aikooko komissio EY:n perustamissopimuksen 226 artiklan nojalla panna alulle menettelyn sen toteamiseksi, että Italian tasavalta on rikkonut direktiiviä 79/409/ETY Veneton alueen 14. maaliskuuta 2002 antamalla lailla nro 7? (1) EYVL L 103, 25.4.1979, s. 1. (2) Asia C-159/99, tuomio 17. toukokuuta 2001. Margot Wallströmin komission puolesta antama vastaus (18. marraskuuta 2002) Luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY 9 artiklan poikkeusten osalta komissio viittaa parlamentin jäsenen kirjalliseen kysymykseen E-2688/02(1) antamaansa vastaukseen. Veneton alueen metsästyslainsäädännön suhteen komissio ei ole tietoinen parlamentin jäsenen kuvaamasta tilanteesta. Näin ollen komissio aikoo hankkia tarvittavat tiedot ja varmistaa yhteisön perustamissopimuksessa sille annetun toimivallan rajoissa, että yhteisön oikeutta noudatetaan. Jos komissio tekee sen johtopäätöksen, että yhteisön oikeutta on rikottu tässä nimenomaisessa asiassa, se ei EY:n perustamissopimuksen noudattamisen valvojana epäröi ryhtyä kaikkiin tarvittaviin toimenpiteisiin, kuten EY:n perustamissopimuksen 226 mukaisiin rikkomisesta johtuviin menettelyihin, varmistaakseen asiaankuuluvan yhteisön oikeuden noudattamisen. (1) Katso sivu 90.